Kerke kan nou kerk - Corona Krisissentrum
Tuis / COVID-19 / Kerke kan nou kerk
Kerke kan nou kerk
Kerke kan nou kerk. Dit is goeie nuus, alhoewel dit nie eintlik die regering se plek is om vir die kerke te besluit of hulle mag kerk nie.
Die rol van geloof in 'n krisis soos hierdie mag nooit onderskat word nie. Kort na die aankondiging van die eerste gevalle van die koronavirus in Suid-Afrika het onsekerheid sluip-sluip die agterdeur binnegekom en stadig maar seker die hart kom vasklem. Voor ons dit kon keer was angs en kommer deel van die nuwe normaal binne die inperking.
Geloof gee vastigheid en sekerheid. Vir ons as Christene is daar vaste Hoop in ons geloof. En as gevolg van ons geloof is dit vir ons moontlik om die anderkant van die krisis te sien; is dit moontlik om te weet dat agter die onsekerheid en kommer, iets is om na uit te sien.
In 'n krisis soos hierdie het ons stemme nodig: die stemme van leiers, die stemme van helpers en die stemme van ons kerke. Kerke moet met selfvertroue hul stem in die krisis kan laat hoor. En ons hoor te min.
Baie het met rede hul vertroue in die kerk verloor. Daardie vertroue moet herstel word. Gedurende die afgelope weke het baie gesinne oor die internet gekerk. Hierdie inskakeling is goed, maar dit het nie asem nie, dit ontbreek daardie teenwoordigheid waaraan ons as gelowiges so 'n diep gewortelde behoefte het.
In hierdie tyd besef ons ook dat 'n geloofsgemeenskap meer as net 'n internetgemeenskap is. Ons het mekaar nodig. Die gemeenskap van gelowiges is ook 'n fisiese gemeenskap. Dit is 'n tasbare samesnoer van sien en voel en ervaar.
Van volgende Sondag af gaan gelowiges, insluitende my gesin, weer by die kerk bymekaar kom. Gryp saam met ons dit aan, gaan na jou kerk toe, aanbid saam, wees ook 'n gemeenskap van gelowiges. Dalk is dit jou terugkeer of eerste keer by die kerk. 'n Gemeenskap het die kerk ook nodig. Dit gaan klein byeenkomsies wees, maar die suurdeeg gaan groot wees.